Már az új ár kétszereséért cserélnek gazdát a 2022-es Toyota Land Cruiserek a japán használtpiacon
Számos Toyota modell ára szárnyal a japán használtautó-piacon, mivel már a világ legnagyobb autógyártóját is elérte a globális chiphiány, ezért csak késve tud autót szállítani. A türelmetlen vásárlók akár az új árnál lényegesen többet is hajlandók fizetni, ha azonnal hozzájuthatnak egy újszerű állapotú, keveset futott kocsihoz

A japán Proto Corporation használtautó-kereső weboldal áradataiból az derült ki, hogy a 2022-es Toyota Land Cruiser ZX medián ára (vagyis az az összeg, amelynél az eladott Land Cruiserek legfeljebb fele volt olcsóbb, és legfeljebb a fele volt drágább) július végén elérte a 17,05 millió jent (47,08 millió forint). Ez több mint kétszerese egy új Land Cruiser ajánlott kiskereskedelmi árának Japánban – írja a Nikkei Asia.
De nem csak a luxusterepjáró árán érezni a negatív hatásokat. A használt Toyota Alphard minibusz medián ára Executive Lounge S felszereltséggel 8,25 millió jenre (22,78 millió forint) ugrott, ami szintén meghaladja a 7,75 millió jenes (21,4 millió forint) új árát. Néhány használt Corolla Cross és Harrier modell ára is meghaladta a gyártó által javasolt kiskereskedelmi árukat. „A ritka és népszerű autótípusok áraiban eddig is előfordultak kiugrások, de ilyen sok modellnél még soha nem tapasztaltam ezt” – mondta Matsui Yasuyuki, a Goodspeed használtautó-kereskedő csoport igazgatója a Nikkei Asiának.
Az új Toyota-megrendelések drámaian feltorlódtak Japánban, ami a félvezetőhiány mellett a koronavírus-járvány miatt elrendelt sanghaji lezárásoknak is köszönhető, mindkét tényező negatívan befolyásolta az alkatrészellátási láncok folyamatosságát. Úgy hírlik, hogy a Toyotának már körülbelül egymillió, teljesítésre váró megrendelése van a hazai piacán, ami az éves JDM (Japanese domestic market) termelésének egyharmadát jelenti. Ma már ott tart a cég, hogy az új vásárlóinak több mint négy évet kell várnia a 2021-ben debütált, J300-as Land Cruiserre, és több mint egy évet számos más SUV modellre. Nem csoda, hogy nemrég fel is függesztették a Land Cruiser, az Alphard és a Harrier modellek rendelhetőségét a szigetországban.
Nem csak a belföldi kereslet váltotta ki az emelkedő árakat. Számos japán belpiacos modell, például a RAV4-nél egy kategóriával nagyobb Harrier szabadidő-autó (amit Észak-Amerikában Venza néven árulnak) is egyre népszerűbb a tengerentúli piacokon, a külföldi kereslet pedig hozzájárul a magasabb árakhoz. A japán használtautó-kereskedők ezért gyakran licit útján, árverésen adják el az alig használt, újszerű állapotú autókat külföldi kollégáiknak. „A fejlődő országok gazdag vevőit kiszolgáló autókereskedők hajlandóak magas árat fizetni” – jellemezte a helyzetet egy eladó a Nikkei Asiának. Ez pedig különösen igaz lehet az új Land Cruiser jómódú vásárlóira, mivel az ő választottjukra kell a legtöbbet várni, ha márkakereskedésből rendelik meg.

